text: korrektur
  
  publiceret: 2023-01-25 12:46:58+01:00
  Begrebet korrektur dækker samtlige rettelsesfunktioner forud for publicering af trykte eller elektronisk tekster og billeder.
  Indholdskorrektur læses normalt af forfatteren selv på eget manuskript. Første huskorrektur på manuskriptet foretages af bogens forlag; anden og eventuelt tredje huskorrektur læses også af forlaget – eventuelt sammen med forfatteren. Prøvetryk vurderes af trykkeri og forlag forud for den endelige ombrydning, der foretages af forlaget eller forlagets tilrettelægger, undertiden i samarbejde med forfatteren.
  Til papirbaseret korrekturlæsning benyttes særlige tegn, fastsat af ISO og Dansk Standard.
  Digital produktion af bøger alene til skærmvisning kan kræve forskellige, anderledes korrekturprocesser.